ዶክተር ያቆብ፡ እቲ ዝሓለፍዎ ሽግራት ነዚ ዘለዎም ባህሪ ንኽሕዙ ልዑል ዝኾነ ተራ ኣለዎ። ንኣብነት እቶም ቀደም ናብ ስደት ዝኣተዉ ዓበይቲ፡ እዞም መንሰያት ዝሓለፍዎ ሽግራት ኣብ ግምት ከየእተዉ፡ እዞም ቆልዑት ጸጊቦም'ዮም ይብሉዎም። እዞም መንእሰያት እዚኦም ብንኣሽትኦም እዮም ካብ ሃገር ወጺኦም። እቲ ኣብ ትምህርትን ምስ ወለዶምን ከሕልፍዎ ዝግበኦም ዕድመ፡ ካብ መሓዙቶምን ካብ ከባቢኦም ክምሃርሉ ዝግበኦም ማሕበራዊ ሜላ ኣብ ስደት እዮም ዘሕልፍዎ ዘለዉ። እቲ ኩሉ ኣብ መንገዶም ዝረኣይዎ ሞት፣ ጥምየትን ካልእ ኩፉእ ነገርን፡ ንዘጋጥሞም ጭንቀት ብባእሲ ክፈትሑዎ ይደፋፍኦም። ካብቶም ጭንቀት፣ ትካዘን ስንባደን ዘለዎም፡ እቶም ዝበዝሑ ትምህርቶም ካልኣይ ጀረጃን ትሕቲኡን እዮም። እቶም ልዕሊኡ ደረጃ ትምህርቲ ዘለዎም ከኣ በዚ ናይ ስነ-ኣእምሮኣዊ ሕማማት ናይ ምጥቓዕ ተኽእሎኦም ትሑት'ዩ። እዞም መንሰያት እዚኦም ከኣ እቲ ክመሃርሉ ዝግበኦም ግዜ ኣብ ከርትት እዮም የሕሊፎሞ። ሽግር ኣብ ዘጓንፈካ እዋን ካብ ወለዲ ይኹን ካብ የዕሩኽ ምኽሪ ክትሓትት እዩ እቲ ግቡእ። እዞም ሰባት እዚም ግን ኣብ ኣውሮጳ ምስ ኣተዉ'ውን ዝበዝሑ ኣብ ርሑቕ ገጠራት እዮም ዝሰዱዎም። እቲ ኣብ ኤርትራ እንከለዉ ዝለመድዎ ማሕበራዊ ኣነባብራ ኣብኡ ስለ ዝስእንዎ ከኣ ተወሳኺ ጭንቀት ይኾኖም። 'ጅምዕ' ኢልና ክንዛረብ እንከለና፡ ዓቢ ተራ እዩ ዘለዎ። እዞም ሰባት ሓገዝተይ፣ ወገነይ፣ ደገፍተይ ኢልካ ኢኻ ትገልጾም ዘለኻ፡ ካብዞም 'ጀምዓይ' ዝብሎም ክግለል እንከሎ ግን ብዙሕ ነገር እዩ ዝጎድሎ። ቢቢሲ፡ ከምዚ ዓይነት ጸገም ዘለዎ ሰብ ብኸመይ ኢና ክንሕዞ ዘለና?
